ཕྱི་ལོ་༢༠༡༨ཟླ་༡ཚེས་༢༨ཉིན་སོག་མཁར་བློ་གྲོས་ལགས་ཀྱིས་བརྙན་ཐུང་སྐར་མ་གཅིག་དང་སྐར་ཆ་ཞེ་གཉིས་ཅན་ཞིག་ཡོད་པའི་གསལ་བསྒྲགས་སྤེལ་བའི་ནང་འཁོད་དོན།ང་ཚོ་ཁ་བ་གངས་ཅན་ལྗོངས་ཀྱི་སྣོད་བཅུད་གཉིས་མ་བཞེངས་ལྷུན་གྱི་གྲུབ་པའི་འཛམ་གླིང་ཞི་བདེ་བསྟི་གནས་ཞིག་ཡིན།ང་ཚོ་ཁ་བ་རི་པས་འཛམ་གླིང་ཞི་བདེའི་ལས་འགུལ་སྤེལ་ནས་དུས་ཡུན་ཐུང་ཐུང་ཞིག་མ་ཡིན་པར།ལོ་ངོ་སྟོང་ཕྲག་དུ་མའི་རིང་ལ་འཚེ་མེད་ཞི་བདེའི་ལམ་ནས་ལྟ་བ་རྟེན་འབྱུང་དང་སྤྱོད་པ་འཚེ་བ་མེད་པ།ལམ་དབུ་མའི་ཐོག་ནས་འཛམ་གླིང་ཞི་བདེ་དང་ལེན་བྱས་ཡོད།དཔེར་ན།ང་ཚོའི་དོན་གྱི་བདག་པོ་༸རྒྱལ་བ་བསྟན་འཛིན་རྒྱ་མཚོའི་དགོངས་གཞི་རེད།དེ་མ་ཟད་དཔའ་བོ་ཐུབ་བསྟན་དངོས་གྲུབ་ལ་སོགས་པའི་དཔའ་བོ་དང་དཔའ་མོ་བརྒྱ་སྟོང་མང་པོས།འཛམ་གླིང་ཞི་བདེའི་དོན་དུ་སྐུ་ལུས་མེ་རུ་སྒྲོན་ཡོད།ངས་ཀྱང་མི་ལོ་ཉི་ཤུའི་རིང་ལ་འཛམ་གླིང་ཞི་བདེའི་ཆེད་འབད་བརྩོན་བྱས་ཡོད་ལ་ལྷག་པར་དུ་ལོ་ངོ་༡༡གི་རིང་ལ་འཛམ་གླིང་ཞི་བདེའི་དྲིལ་བསྒྲགས་དང་།འཛམ་གླིང་ཞི་བདེའི་ཕྱོགས་སུ་ལུས་ངག་ཡིད་གསུམ་གྱིས་འབད་བརྩོན་བྱས་ཡོད།བཙོན་ཁང་ནང་ལ་ལོ་བདུན་བསྟུད་མར་དྲིལ་བསྒྲགས་བྱས་པ་ཡིན་ལ།བཙོན་ཁང་ནས་ཕྱིར་ཐོན་རྗེས་ལོ་བཞིའི་རིང་མཐོ་དམན་དྲག་ཞན་ཕོ་མོ་རྒན་གཞོན་རྣམས་ལ་སྲིད་དོན་ཆོས་ལུགས་སོགས་ཀྱི་དབྱེ་བ་མེད་པར་ཀུན་ལ་དྲིལ་བསྒྲགས་བྱས་ཡོད།ད་ཐེངས་ཕྱི་ལོ་༢༠༡༨ཟླ་༡ཚེས་༢༨ཉིན་དངོས་སུ་འཛམ་གླིང་ཞི་བདེའི་ལས་འགུལ་འགོ་འཛུགས་རྒྱུ་ཡིན།བཀྲ་ཤིས་བདེ་ལེགས།ཞེས་གསུང་འདུག